Document ID: /roh_data/filtered/fineweb-2-filterrobots_roh.jsonl.gz/19387

Las loipas da passlung en Engiadina èn fitg dumandadas quest enviern. Las loipas èn numnadamain in dals lieus, nua ch’i dat be paucas restricziuns pervi da la pandemia da corona. Ma er sch’igl ha blers passlunghists en gir, na vesan els nagin problem sin la loipa. Grazia a la blera naiv ch’igl ha dà il cumenzament da december han quellas numnadamain pudì vegnir preparadas fitg largias, uschia ch’ins po tegnair en bain la distanza.
Damain giasts internaziunals
Tenor Simon Willy, vendider dals bigliets da loipas, èn quest enviern en gir circa uschè blers passlunghists sco er ils auters onns. El bada oravant tut ch’ils turists dal di che vegnan normalmain si la damaun da l’Italia e turnan la saira manchian quest onn. Tenor el hai però dapli Svizzers sin las loipas.